|  |
| --- |
| Φιλοσοφικός Λόγος-Πολιτεία |
| 12η ενότητα (5η-6η ώρα) |
|  |
| Σελίδες 118-120 |
|  |

Φιλοσοφικός Λόγος-Πολιτεία

**12η ενότητα (5η-6η ώρα)**

# ερωτήσεις

• • •

1) Γιατί οι απαίδευτοι δεν μπορούν να αναλάβουν τη διοίκηση της πολιτείας;

2). Σε τι διαφοροποιείται η ζωή όσων έχουν λάβει την ορθή παιδεία από τη ζωή των απαίδευτων, των τυχαίων και αφιλοσόφητων πολιτικών; (Εκτός από το κείμενο να συμβουλευτείτε και τα σχόλια του βιβλίου σας).

3) Να εντοπίσετε στο κείμενο τους όρους (λέξεις) που χρησιμοποιεί ο Πλάτων για να χαρακτηρίσει το ἀγαθό, την πορεία προς αυτό και την προσέγγισή του. Τι αποκαλύπτουν για τη φύση του ἀγαθοῦ;

4) μάκαρ: η λέξη σή-μαινε στην αρχαία ευλογημένος, ευτυχι-σμένος, ευδαίμων και αναφερόταν κυρίως στους θεούς, ενώ αρ-γότερα μάκαρες ήταν και οι νεκροί. Να γρά-ψετε στη νέα ελληνική φράσεις χρησιμοποι-ώντας παράγωγα της λέξης και να δηλώσετε τη σημασία τους.

Η αλληγορία του σπηλαίου. Η απροθυμία των φιλοσόφων

**1. Διάγραμμα της ενότητας**

**-Η θέση του Πλάτωνα**: α) Οι απαίδευτοι δεν μπορούν να κυβερνούν λόγω της πνευματικής τους αδυναμίας.[[1]](#footnote-1)

β) Οι πεπαιδευμένοι δεν πρέπει να αφεθούν να αδρανούν σε ένα δικό τους κόσμο.[[2]](#footnote-2)

**-τούς μέν (ἀπαιδεύτους καί ἀληθείας ἀπείρους) ὅτι σκοπόν ἐν τῶ βίῳ οὐκ ἔχουσιν ἕνα**: Αιτιολογεί την απόρριψη των αμόρφωτων ανθρώπων από τη δυνατότητα να κατέχουν την εξουσία. Ο τρόπος με τον οποίο απορρίπτει αυτήν την κατηγορία ανθρώπων είναι η απουσία ενός σκοπού, που θα συνεπάρει και θα καθορίσει τη ζωή τους.

Είναι γεγονός ότι η ύπαρξη συγκεκριμένων σκοπών καθιστά τη ζωή του ανθρώπου ενδιαφέρουσα, γεμάτη περιεχόμενο και προσδοκίες. Ένας άνθρωπος που έχει ιδανικά, ατομικά ή και κοινωνικά, ζει μια μεστή καθημερινότητα, αφού έχει μπροστά του ιδανικά, σκοπούς είτε προσωπικούς είτε οικογενειακούς είτε οποιουσδήποτε άλλους, στην επίτευξη των οποίων αφιερώνει τη ζωή του και έτσι της δίνει νόημα. Ταυτόχρονα, όμως, το συγκεκριμένο πρόσωπο αποτελεί ελκυστικό φίλο, εταίρο ή επαγγελματικό συνεργάτη, αφού δεν πλήττεται από την πλήξη, τη μελαγχολία ή κυκλοθυμικές αντιδράσεις.

**-δεῖ ἅπαντα πράττειν ἅ ἄν πράττωσιν ἰδίᾳ τε καί δημοσίᾳ**: Το συγκεκριμένο δίπολο "ιδιωτικός - δημόσιος βίος" αποτελεί τους δυο χώρους στους οποίους εκδηλώνεται και ολοκληρώνεται το σύνολο των ανθρώπινων σκοπών. Κι εδώ, κατά τρόπο αριστοτελικό, ο Πλάτων υπερτονίζει τον κοινωνικό προσανατολισμό των μελών της ιδανικής πολιτείας. Ως συνέχεια και των πραγματολογικών επισημάνσεων της παρούσας ενότητας, επιβάλλεται να υπογραμμίσουμε με ικανοποίηση την έμφαση που δίνει ο Πλάτων στην πολιτική, τη δημόσια έκφραση του ατόμου. Η ύπαρξη μιας καβαφικής "Ιθάκης" θα νοηματοδοτήσει τη ζωή του και θα τον καταστήσει ικανό και ώριμο πλέον, ώστε να στραφεί προς τη συλλογική ζωή και να προσφέρει υγιείς και πρωτότυπες ιδέες ολοκληρώνοντας έτσι και τον εαυτό του.

**2. Το έργο των ιδρυτών της ιδανικής πολιτείας**: Ο Πλάτων αναλύει στο σημείο αυτό τη θέση του για τον τρόπο με τον οποίο επιβάλλεται να οργανωθεί και να διοικηθεί η ιδεώδης πολιτεία που οραματιζόταν. Όπως αναφέρθηκε νωρίτερα, ο Πλάτων πιστεύει σε μια αριστοκρατική κοινωνία αλλά με μια πολύ σημαντική διαφορά σε σύγκριση με τα αριστοκρατικά καθεστώτα που γνωρίζουμε· πιστεύει ότι την εξουσία επιβάλλεται να ασκούν οι επαΐοντες, οι πεπαιδευμένοι, *αἱ βέλτισται* *φύσεις*.[[3]](#footnote-3) Με αυτήν την προϋπόθεση θεωρεί ότι η κοινωνία που ονειρεύεται θα κάνει πάντα θετικά βήματα προς τη συνεχή βελτίωση και προκοπή.

Η θέση του αυτή υλοποιείται σύμφωνα με όσα εκτίθενται στα επόμενα κεφάλαια ως εξής:

α) Θεωρεί καταλληλότερη τη διαίρεση της κοινωνίας σε τρεις τάξεις:

* **δημιουργοί**
* **φύλακες**
* **άρχοντες**

β) Οι **δημιουργοί** είναι η μεγάλη πλειονότητα των τεχνιτών, αγροτών και όλων όσοι εργάζονται χειρωνακτικά.

Οι **φύλακες** είναι η ολιγάριθμη σχετικά ομάδα, η οποία έχει σωματικά και πνευματικά προσόντα ξεχωριστά και φροντίζει για την ομαλή και εύρυθμη κοινωνική λειτουργία. Συγκεκριμένες ιδιότητες που χαρακτηρίζουν τους φύλακες είναι η αντίσταση στις ορέξεις, η συγκράτηση των επιθυμιών και η διάσωση της πολιτείας πάση θυσία.[[4]](#footnote-4) Με την ιδιότητα του *φύλακος - ἐπικούρου*, λοιπόν, ασκεί αστυνομικά και πειθαρχικά καθήκοντα. Οι εκλεκτότεροι από αυτούς και μόνο όταν μεγαλώσουν θα αναβαθμιστούν σε *φύλακας - παντελεῖς*, δηλ. σε κυβερνήτες της ιδεώδους πολιτείας.

Οι **φύλακες - άρχοντες** (*βασιλεῖς*) είναι η πνευματική ηγεσία, η ιδιαίτερα καλλιεργημένη εκείνη ελίτ, που αναλαμβάνει τη διοίκηση και τη μόρφωση των νέων φυλάκων και ζει ασχολούμενη με τη φιλοσοφία.[[5]](#footnote-5) Δεν έχει οικογένεια ούτε οικονομικά συμφέροντα και για να σώσει την πολιτεία, έχει το δικαίωμα να πει ακόμη και ψέματα στο κοινωνικό σώμα.[[6]](#footnote-6) Κατά μια άποψη οι άρχοντες αυτοί λόγω της πνευματικής τους υπεροχής ταυτίζονται σήμερα με τους τεχνοκράτες, οι οποίοι έχουν τόσες γνώσεις, ώστε να εμφανίζουν σήμερα συμπεριφορές αλαζονικές και αντικοινωνικές.[[7]](#footnote-7)

Επομένως, η άποψη του Πλάτωνα επιβάλλει την ενεργοποίηση των πεπαιδευμένων, για να συμβάλουν στη δημιουργία της ιδανικής πολιτείας. Δεν είναι παραδεκτή, κατά τον φιλόσοφο, η αδρανοποίησή τους, αφού το πολίτευμα που θα εγκαθιδρυθεί σ' αυτήν την πολιτεία είναι ακριβώς η αριστοκρατία του πνεύματος, επομένως χωρίς τη συμβολή των επαϊόντων είναι αδύνατο να υπάρξει. Το πλατωνικό *ἀγαθόν* υποχρεωτικά πρέπει να παρασταθεί, να υλοποιηθεί σε μια πολιτική κοινωνία. Δεν μπορεί να εκφύγει από τον πολιτικό βίο, αλλά εκεί ακριβώς θα αναδείξει τα κριτήρια της ευταξίας και της ευρυθμίας που θα εφαρμοστούν στην κοινωνία αναγκαστικά αλλά και για το κοινό όφελος.

Οι σχέσεις στην Πολιτεία έχουν την αντιστοιχία τους στην ανθρώπινη ψυχή. Όπως η πολιτεία είναι δίκαιη, όταν τα τρία είδη που περιέχει -σοφία, ανδρεία και σωφροσύνη- τελούν το καθένα το δικό του ιδιαίτερο έργο, έτσι και στην ψυχή δραστηριοποιείται το *λογιστικόν*, που άρχει, το *ἐπιθυμητικόν*, που άρχεται, και το *θυμοειδές*, που επικουρεί το *λογιστικόν* και του παρέχει τη δύναμη να υποτάξει τις επιθυμίες και τα πάθη στα έλλογα κελεύσματα (δηλ. *λογιστικόν*=άρχοντες, *ἐπιθυμητικόν*=δημιουργοί, *θυμοειδές*=φύλακες).[[8]](#footnote-8)

|  |  |  |  |  |  |
| --- | --- | --- | --- | --- | --- |
| *άρχοντες* |  | *λογιστικόν* |  | *σοφία* | *δικαι-οσύνη* |
| *φύλακες* |  | *θυμοειδές* |  | *ανδρεία* |
| *δημιουργοί* |  | *ἐπιθυμητικόν* |  | *σωφροσύνη* |

Αφού, λοιπόν, απέδειξε ότι η δικαιοσύνη είναι ωφελιμότερη της αδικίας, θα προχωρήσει στη συνέχεια της Πολιτείας στη διαπραγμάτευση των μορφών φθοράς της αξίας της δικαιοσύνης, οι οποίες παρουσιάζονται ως ημαρτημένες, φθαρμένες μορφές πολιτευμάτων στις πόλεις: τιμοκρατία, ολιγαρχία, δημοκρατία και τυραννία.

**3. Η πλατωνική επίκριση κατά της δημοκρατίας**: Κατά τον Πλάτωνα, τα μειονεκτήματα της δημοκρατίας είναι ότι:

α) οδηγεί την πόλη σε ελευθερία αλλά χωρίς δεσμεύσεις· ο καθένας ενεργεί αυθαίρετα·

β) οδηγεί στην εξουσία τους δημαγωγούς, που κολακεύουν τους πολίτες·

γ) ευνοεί καταστάσεις έκλυσης των ηθών των νέων, οπότε αυτοί γίνονται ανήθικοι και δούλοι των παθών και των απολαύσεων·

δ) εξισώνει στην ανθρώπινη ψυχή όλες τις επιθυμίες, ανώτερες και κατώτερες, επομένως καταργεί κάθε κριτήριο αξιολόγησης·

ε) παραδίδει την εξουσία στους απαίδευτους αγρότες, εργάτες κτλ.

**-τούς ἀπαιδεύτους καί ἀληθείας ἀπείρους**: Οι δυο έννοιες "απαιδευσία" και "άγνοια της αλήθειας" συσχετίζονται εδώ από τον Πλάτωνα διά στόματος Σωκράτη. Είναι αυτονόητη η σύνδεση των δυο εννοιών, αλλά δεν είναι η παιδεία η μόνη μέθοδος προσπέλασης της αλήθειας. Στον χώρο της θρησκείας η αλήθεια προσεγγίζεται εξ αποκαλύψεως, προσφέρεται δηλ. από το θεό στους εκλεκτούς του. Αυτοί στη συνέχεια αναλαμβάνουν να διαδώσουν στο λαό το μήνυμα του θεού τους έχοντας ακριβώς το θείο χρίσμα. Τέτοια περίπτωση είναι ο Μωυσής, ο Απόστολος Παύλος και ο Μωάμεθ.

**-ἱκανῶς ἄν ποτε πόλιν ἐπιτροπεῦσαι**: Δεν απορρίπτει ίσως τη δυνατότητα να διοικήσουν οι απαίδευτοι και μη γνωρίζοντες την αλήθεια, αλλά αμφισβητεί την επάρκεια και την αποτελεσματικότητα της διοίκησής τους. Αυτή η διαπίστωση ασφαλώς σχετίζεται και με την πείρα της κρίσης της δημοκρατίας που είχε γνωρίσει ο ίδιος ο Πλάτων κατά τον Πελοποννησιακό και την επόμενη εποχή.

**-τούς ἐν παιδείᾳ ἐωμένους διατρίβειν διά τέλους**: Διακρίνεται εδώ το παράπονο του Πλάτωνα για την απροθυμία των πνευματικών ανθρώπων να δραστηριοποιηθούν στα κοινά ζητήματα της πόλης. Κατά ένα σημαντικό ποσοστό πρέπει να τους θεωρεί και ενόχους για την παρακμή της Αθήνας υπό το δημοκρατικό καθεστώς, στο οποίο κυριαρχούσαν οι δημαγωγοί τύπου Κλέωνα και Αλκιβιάδη.

**-τούς δέ (ἐν παιδείᾳ ἐωμένους διατρίβειν διά τέλους) ὅτι ἑκόντες εἶναι οὐ πράξουσιν**: Την απροθυμία των μορφωμένων να συμμετάσχουν στη διοίκηση των κοινών ο Πλάτων στο σημείο αυτό θεωρεί ότι πρέπει να την αναιρέσει ακόμη και με μη ήπιο τρόπο. Προτάσσει δηλ. το κοινό όφελος έναντι της ήπιας μορφής επέμβασης. προτιμά να χρησιμοποιήσει βίαιο τρόπο πειθούς παρά να επιτρέψει να διαιωνίζεται η αντίξοη κατάσταση και να φθείρεται μια πολιτεία από τη διοίκηση ανίκανων προσώπων.

# **Υφολογικά ενότητας**

**-ἅπαντα πράττειν ἅ ἄν πράττωσιν**: παρήχηση των π, α και ετυμολογικό σχήμα (*πράττειν, πράττωσιν*)

**-ἰδίᾳ τε καί δημοσίᾳ**: αντίθεση

**-ἐν μακάρων νήσοις**: υπερβατό σχήμα

**-ἀναβῆναι ... τήν ἀνάβασιν ... ἀναβάντες**: ετυμολογικό σχήμα

**-καταμένειν ... ἐθέλειν ... καταβαίνειν ... μετέχειν**: ομοιοτέλευτο σχήμα

**-φαυλότεραι ... σπουδαιότεραι**: ομοιοτέλευτο σχήμα

**Αντώνης Μιχαηλίδης**

ΓΕΛ Θρακομακεδόνων

1. Βλ. ανωτ. [↑](#footnote-ref-1)
2. *νήσοις μακάρων*. [↑](#footnote-ref-2)
3. Δεν πρέπει να υποτιμηθεί καθόλου το ενδιαφέρον του Πλάτωνα για την ιδέα που παρουσιάζει εδώ και η οποία θα αναπτυχθεί στο υπόλοιπο μέρος του 7ου βιβλίου της Πολιτείας, δηλ. ότι εκείνοι που διοικούν πρέπει να είναι οι μορφωμένοι, για να έχουν απόδοση. White (1980): σ. 189. [↑](#footnote-ref-3)
4. Σατελε (1984): σ. 62. [↑](#footnote-ref-4)
5. Σχετικά αναφέρει στην 7η επιστολή του την πασίγνωστη άποψή του ότι το ανθρώπινο γένος δε θα απαλλαγεί από τα βάσανά του, πριν έλθουν στην εξουσία οι σωστοί και αληθινοί φιλόσοφοι ή πριν γίνουν οι κυβερνήτες αληθινοί φιλόσοφοι με τη βοήθεια κάποιας θεϊκής μοίρας. (*Ζ' Ἐπιστ.* 326b). Σαφέστερη, βέβαια, είναι η αναφορά στην *Πολιτ*. (473 d): *Ἐάν μή, ἦν δ' ἐγώ, ἤ οἱ φιλόσοφοι βασιλεύσωσιν ἐν ταῖς πόλεσιν ἤ οἱ βασιλεῖς τε νῦν λεγόμενοι καί δυνάσται φιλοσοφήσωσι γνησίως τε καί ἱκανῶς, ...*  [↑](#footnote-ref-5)
6. Σατελε (1984): σ. 74. Το ψέμα είναι δυνατόν να χρησιμοποιηθεί είτε ως είδος φαρμάκου, ώστε να εξαπατηθούν οι εχθροί, είτε να αποκρυβεί από τους πολίτες κάτι που πιθανόν θα τους έβλαπτε. Βλ. Ψυχοπαιδησ (1999): σ. 23. [↑](#footnote-ref-6)
7. Σατελε (1984): σ. 76. [↑](#footnote-ref-7)
8. Ψυχοπαιδησ (1999): σ. 33 και *Πολιτ*. 580d-e. [↑](#footnote-ref-8)